**LA REGLA DE LES TRES CES**

La millor forma d’aconseguir una bona redacció és tenir en compte, com més fidelment millor, la «regla de les tres ces» (claredat, concisió i correcció).

Hem de procurar redactar de forma clara, concisa i correcta i elaborar textos dotats de coherència (ben estructurats i amb la informació rellevant expressada de forma entenedora), cohesió (ben puntuats, amb les conjuncions, les preposicions i els marcadors textuals adients) i adequació (amb la varietat i el registre corresponents a la situació comunicativa).

Un exercici ben redactat i ben presentat és una demostració de maduresa intel·lectual i una bona prova de la capacitat per a explicar (transmetre) coneixements de forma eficient.

Claredat

a) Intenteu redactar els textos amb la màxima claredat possible. Mireu d’estructurar la informació de forma entenedora, de manera que les dades més rellevants apareguin al principi de cada paràgraf, a l’inici de les frases, etc. Procureu fer frases breus i senzilles i evitar les construccions sintàctiques massa complexes. Eviteu també els passatges confusos o ambigus.

b) Col·loqueu els elements de la frase segons l’ordre lògic: subjecte + verb + complements. Recordeu, no obstant això, que aquest ordre es pot alterar.

c) Si heu d’utilitzar períodes amb oracions subordinades, intenteu puntuar bé el text. Una puntuació adequada ens facilita l’ordenació de les idees.

Concisió

a) Procureu no enrotllar-vos en la redacció dels textos. Una redacció rotllo no sempre equival a un text entenedor. Abans de començar a redactar podeu fer-vos un breu esquema amb els punts o les idees que heu de desenvolupar en la redacció.

b) Eviteu els circumloquis i les repeticions innecessàries, els sinònims superflus, els conceptes redundants i els incisos que no siguin fonamentals.

c) Si és possible, substituïu les construccions llargues i complicades per d’altres de més curtes i senzilles. Igualment, quan hi hagi un verb per a expressar una idea, no useu una construcció nominal més llarga o un circumloqui. Per exemple:

tenir coneixement > conèixer

es va procedir a publicar > es va publicar

el que va fer va ser anar-se’n a l’exili > es va exiliar

ve a corroborar > corrobora

Correcció

Finalment, heu de rebutjar la idea que la normativa i les regles de la gramàtica s’han inventat per a fer més difícils els exàmens. Al contrari, si coneixem bé les regles, tindrem més facilitat per a l’expressió.

Convé aprendre les regles i els recursos propis de la llengua per tal d’assimilar-los, fins que arribi el moment que no siguin una preocupació constant a l’hora de redactar un exercici. Això us permetrà concentrar-vos en el contingut dels textos i no en les qüestions purament mecàniques de la gramàtica.

Una pràctica ben recomanable, per a evitar incorreccions o passatges poc comprensibles, és revisar sempre els escrits abans de lliurar-ne la versió definitiva.